ഷിസുക ഗോസെൻ

ജപ്പാനിലെ പ്രശസ്തരായ വനിതകളിൽ ഒരാളായിരുന്നു ലേഡി ഷിസുക എന്നറിയപ്പെട്ടിരുന്ന ഷിസുക ഗോസെൻ (静御前)(1165–1211). പന്ത്രണ്ടാം നൂറ്റാണ്ടിൽ ജീവിച്ചിരുന്ന അവർ ഒരു ഷിറാബ്യോഷിയും (കൊട്ടാര നർത്തകി), മിനാമോട്ടോ നോ യോഷിറ്റ്സുനിന്റെ പ്രണയിനിയുമായിരുന്നു. മറ്റു പലരെയും പോലെ അവളെയും ഹൈക്ക് മോണോഗാതാരി, ഗിക്കേക്കി  തുടങ്ങി നിരവധി നാടകങ്ങളിൽ പരാമർശിക്കുന്നുണ്ട്. അവരെക്കുറിച്ചുള്ള കഥകൾ വളരെ പ്രചാരമുള്ളതാണെങ്കിലും അവയിൽ നിന്നും യാഥാർത്ഥ്യത്തെ വേർതിരിച്ചെടുക്കുക എന്നത് വളരെ ശ്രമകരമായ കാര്യമാണ്.

 ജീവിതം 
അവരുടെ ജന്മസ്ഥലം പ്രാചീനകാലത്തെ ടാംഗോ പ്രവിശ്യയിലെ അമിനോച്ചോ പട്ടണത്തിലെ ഐസോ ജില്ല ആണെന്നാണ് പൊതുവെ അംഗീകരിക്കപ്പെടുന്നത്. ഷിസുകയെ അന്നാട്ടുകാർ "ടാംഗോയിലെ ഏഴ് രാജകുമാരികളിൽ" ഒരാളായാണ് കണക്കാക്കുന്നത്. അമിനോച്ചോ പട്ടണത്തിൽ അവരെ ഒരു പ്രധാന പ്രതിഷ്ഠയായി ആരാധിക്കുന്ന ഒരു ക്ഷേത്രം തന്നെയുണ്ട്. അവരുടെ അമ്മയായ ഇസോ നോ സെൻജിയും ഒരു ഷിറാബിയോഷിയായിരുന്നു. 100 ബുദ്ധ സന്യാസിമാർ മന്ത്രോച്ചാരണം ചെയ്തിട്ടും മഴ ലഭിക്കാതെയായപ്പോൾ ഒരു ഘട്ടത്തിൽ മുൻചക്രവർത്തിയായ ഗോ-ഷിറകാവ മറ്റ് 99 നർത്തകരോടൊപ്പം ഷിസുകയേയും മഴപെയ്യിക്കാൻ നൃത്തം ചെയ്യാനായി ക്ഷണിച്ചതായി ഗിക്കേക്കി  എന്ന നാടകത്തിൽ പറയുന്നു. 99 നർത്തകരും മഴ പെയ്യിക്കുന്നതിൽ പരാജയപ്പെട്ടെങ്കിലും ഷിസുകയ്ക്ക് അതിനു കഴിഞ്ഞു. ചക്രവർത്തി അവരെ പ്രശംസിക്കുകയും ആ സമയത്ത് അവർ ആദ്യമായി യോഷിറ്റ്സുനെ കണ്ടുമുട്ടുകയും ചെയ്തു.

1185-ൽ ജെൻപെയ് യുദ്ധം അവസാനിച്ചതിനുശേഷം  ആദ്യത്തെ കമകുറ ഷോഗണായിരുന്ന സഹോദരൻ യോറിറ്റോമോയുമായുള്ള അഭിപ്രായവ്യത്യാസത്തെത്തുടർന്ന് ഷിസുക്കയെ യോഷിനോ പർവതത്തിൽ ഒറ്റക്കാക്കി യോഷിറ്റ്സുൻ ക്യോട്ടോയിൽ നിന്ന് പലായനം ചെയ്യുകയാണുണ്ടായത്. തിരിച്ചയക്കപ്പെടുന്നതിനു മുമ്പ് യോഷിറ്റ്സുനൊപ്പം ഷിസുക എത്ര ദൂരമാണ് സഞ്ചരിച്ചത്, അതോ യോഷിനോ പർവ്വതം വിട്ട് തന്നെ അവർ പോയിട്ടുണ്ടോ എന്നതിനെക്കുറിച്ചുള്ള കൃത്യമായ വിശദാംശങ്ങൾ അവരെക്കുറിച്ചുള്ള മറ്റ് കഥകൾ പോലെ തന്നെ ഓരോ സാഹിത്യ കൃതിയിലും വ്യത്യസ്തമായാണുള്ളത്. എന്തായാലും, അവരെ ഹോജോ ടോക്കിമാസയും യോറിറ്റോമോയോട്  കൂറുപുലർത്തുന്ന സൈന്യവും പിടികൂടിയതായാണ് എല്ലാ കൃതികളിലും പറയുന്നത്. അവരെക്കുറിച്ചുള്ള ചില കഥകൾ അനുസരിച്ച് പിടിക്കപ്പെട്ട ഷിസുക പുതിയ ഷോഗണായ ത്സുരുഗോക ഹച്ചിമാൻ-ഗുവിനു മുൻപിൽ നൃത്തം ചെയ്യാൻ നിർബന്ധിതയാകുകയാണ് ചെയ്യുന്നത്. അവിടെവെച്ച് യോഷിറ്റ്സുനോടുള്ള തന്റെ തീവ്രമായ അഭിലാഷം പ്രകടിപ്പിക്കുന്ന പാട്ടുകൾ അവർ ആലപിച്ചത് യോറിറ്റോമോയെ പ്രകോപിപ്പിച്ചെങ്കിലും യോറിറ്റോമോയുടെ ഭാര്യയായ ഹൊജോ മസാക്കോയ്ക്ക് ഷിസുകയോട് സഹതാപം തോന്നുകയും യോറിറ്റോമോയെ ആശ്വസിപ്പിക്കുകയും ചെയ്തു.

ആ സമയത്ത് അവർ ഗർഭിണിയായിരുന്നു. ഒരു മകളാണ് അവർക്ക് ജനിക്കുന്നതെങ്കിൽ തുടർന്നു ജീവിക്കാൻ ആ കുട്ടിയെ അനുവദിക്കുമെന്നും മകനാണെങ്കിൽ തൽക്ഷണം കൊന്നുകളയുമെന്നും യോറിറ്റോമോ പ്രഖ്യാപിച്ചു. കുറച്ച് നാളുകൾക്ക് ശേഷം, 19-ആം വയസ്സിൽ ഷിസുക ഒരു ആൺകുട്ടിക്ക് ജന്മം നൽകി. തന്റെ  അമ്മയെ കുട്ടിയെ ഏൽപ്പിച്ച് അവർ ക്യോട്ടോയിലേക്ക് മടങ്ങി. അവിടെ അവർ ഒരു ബുദ്ധസന്യാസിനി ആയി മാറി. എന്നാൽ യോറിറ്റോമോയുടെ ഉത്തരവനുസരിച്ച് ഷിസുകയും കുട്ടിയും പിന്നീട് കൊല്ലപ്പെടുകയാണുണ്ടായത്.

അവരെക്കുറിച്ചുള്ള ചില കഥകളിൽ, ക്യോട്ടോയിലേക്ക് മടങ്ങിയെത്തിയ ശേഷം അവർ ഒരു സന്യാസിനിയായതായോ, കൊല്ലപ്പെട്ടതായോ പറയുന്നില്ല. അതിനു പകരം അവർ ക്യോട്ടോയിലേക്ക് മടങ്ങുകയും ഹോജോ മസാകോ അദ്ദേഹത്തെ കൊട്ടാര ജീവിതം വീണ്ടുമാരംഭിക്കാനായി സ്വാഗതം ചെയ്യുകയും അവിടെ കുറച്ചുകാലം താമസിക്കുകയും ചെയ്തതായാണ് പറയുന്നത്. തുടർന്ന് അവർ ഒരിക്കൽ കൂടി ക്യോട്ടോ വിട്ടുപോകുകയും ഒരു നദിയിൽ മുങ്ങി ആത്മഹത്യ ചെയ്യുന്നു. എന്നിരുന്നാലും അവരുടെ മരണം എവിടെയാണ് സംഭവിച്ചതെന്നതിനെക്കുറിച്ച് വ്യത്യസ്തങ്ങളായ അഭിപ്രായങ്ങളാണ് ഉള്ളത്.   [citation needed]

 അനുസ്മരണച്ചടങ്ങുകൾ 
ലഘുചിത്രം|220x220ബിന്ദു|ഒരു ഉത്സവത്തിനിടെ ഷിസുക ഗോസെന്റെ വേഷത്തിൽ എത്തിയ വ്യക്തി.
നോഹ് നാടകമായ ഫൂന ബെൻകെയിലും ബൺറാക്കു നാടകമായ യോഷിറ്റ്സുൻ സെൻബൺ സകുര ഷിസുക പ്രധാനകഥാപാത്രമാണ്. ഈ രണ്ട് നാടകങ്ങളേയും ആസ്പദമാക്കി കബുകി നൃത്തനാടകവും പുറത്തുവന്നിട്ടുണ്ട്. അതോടൊപ്പം ഷിസുകയെക്കുറിച്ചുള്ള പഴയകാലത്തേതും പുതിയ കാലത്തേതുമായ ഒട്ടനവധി സാഹിത്യ, നാടക കൃതികളുമുണ്ടായിട്ടുണ്ട്.  അവരുടെ മതപ്രാധാന്യമുള്ള നാടുകടത്തൽ, മരണം, ജീവിതത്തിലെ മറ്റ് സുപ്രധാന സംഭവങ്ങൾ എന്നിവ നടന്ന സ്ഥലങ്ങളാണെന്ന് അവകാശപ്പെടുന്ന ജപ്പാനിലെ പല പട്ടണങ്ങളിലായി വിവിധ ഉത്സവങ്ങളുടെ ഭാഗമായി അവർ രാജ്യത്തുടനീളം ആഘോഷിക്കപ്പെടുന്നു.

 ജനപ്രിയ സംസ്കാരത്തിന്റെ ഭാഗമായി 

 2005 ലെ ടൈഗ നാടകമായ യോഷിറ്റ്സുനിലെ പരമ്പരാഗത ആഖ്യാന വേഷത്തിൽ സതോമി ഇഷിഹാര ഷിസുകയെ അവതരിപ്പിക്കുന്നു. യോറിറ്റോമോയുടെ ഉത്തരവനുസരിച്ച് കൊല്ലപ്പെട്ട മകന് അവർ ജന്മം നൽകിയതായ ആശയമാണ് ഈ പരമ്പരയുടെ അടിസ്ഥാനം.
 2005 ലെ വീഡിയോ ഗെയിമായ ജെൻജി: ഡോൺ ഓഫ് ദി സമുറായിൽ ഷിസുകയെ "ഗോസെൻ ഷിസുക" (ലേഡി ഷിസുക) എന്ന കഥാപാത്രമായി അവതരിപ്പിക്കുന്നു. നായകനായ യോഷിറ്റ്സുൻ മിനാമോട്ടോയേയും അദ്ദേഹത്തിന്റെ സഖ്യകക്ഷിയായ (മുൻ ശത്രു) സൈറ്റോ മുസാഷിബോ ബെൻകെയെയും സഹായിക്കുന്ന ഒരു കഥാപാത്രമാണ് അവർ അതിൽ. ഗെയിമിൽ അവസാനം അതിജീവിക്കുന്ന അവർക്ക് യോസെഗന്റെ ശക്തിവൈഭവം കൈവശമെത്തുന്നു. 2006 ൽ  പ്ലേസ്റ്റേഷൻ 3ൽ തുടർഭാഗമായി വന്ന ജെൻജി: ഡേയ്സ് ഓഫ് ദി ബ്ലേഡിൽ പ്ലേ ചെയ്യാവുന്ന കഥാപാത്രങ്ങളിൽ ഒന്നായി ഷിസുക തിരിച്ചെത്തുന്നു. ഇവിടെയും അവരുടെ കഥാപാത്രം മുൻ ഗെയിമിലെ പോലെയാണ് അവതരിപ്പിച്ചിരിക്കുന്നത്.
 മിഷിയോ അകഷിയുടെ മാങ്കയായ ടെൻ യോറി മോ ഹോഷി യോറി മോയിൽ, പ്രധാന കഥാപാത്രമായ മിയോ ഷിസുകയുടെ പുനർജന്മമാണ് എന്നാണ് സൂചിപ്പിച്ചിരിക്കുന്നത്. അവരുടെ കാമുകരായ തഡോമിയും ഷൌവും യഥാക്രമം യോറിറ്റോമോയുടേയും യോഷിറ്റ്സുനിന്റേയും പുനർജന്മങ്ങളായാണ് കാണിച്ചിരിക്കുന്നത്.
 2019 ലെ സമുറായ് ഷോഡൌൺ സീരീസിൽ എതിരിടേണ്ട അവസാന എതിരാളിയാണ് ആണ് ഷിസുക ഗോസെൻ.
 ഓട്ടോമേറ്റ് വിഷ്വൽ നോവലായ ബുറുശാന സെങ്കിയിൽ, ഷാനൌ എന്ന പ്രധാന കഥാപാത്രം ഷിസുക ഗോസെനെ അടിസ്ഥാനമാക്കിയുള്ളതാണ്. അതോടൊപ്പം അവരുടെ ബാല്യകാല സുഹൃത്തും കാമുകനുമായ ഷുംഗൻ മിനാമോട്ടോ നോ യോഷിറ്റ്സുനെത്തന്നെയാണ് സൂചിപ്പിക്കുന്നത്. നോവലിൽ ഷാനൌ ഒരു ഷിറാബ്യോഷി നർത്തകിയായി വേഷംമാറുന്നുണ്ട്. യഥാർത്ഥത്തിൽ ഇത് ഷിസുക ഗോസനെത്തന്നെയാണ് ഉദ്ദേശിക്കുന്നത്.

 ചിത്രശാല 

 ഇതും കാണുക 
 ടോമോയ് ഗോസെൻ

 കുറിപ്പുകൾ 

 അവലംബം 
 Some of this article is derived from the corresponding article on the Japanese Wikipedia.
 Frederic, Louis (2002). Japan Encyclopedia. Cambridge, Massachusetts: Harvard University Press.
 Jones, Stanleigh H. Jr. (trans.) (1993). Yoshitsune and the Thousand Cherry Trees. New York: Columbia University Press.
 McCullough, Helen Craig (trans.) (1988). The Tale of the Heike. Stanford, California: Stanford University Press.

വർഗ്ഗം:1165-ൽ ജനിച്ചവർ